وقال مصطفي مطاوع، صاحب إحدى محال بيع الأثاث: «الأزمة الاقتصادية بتواجه العالم كله، القوى الشرائية مبقتش زي الأول، الصنايعي الدمياطي يختلف عن أي حد وهو من أمهر الصنايعية على مستوى العالم مش في مصر بس، لما كان بييجي ناس بتشتغل من حوالين دمياط فالشغلة بدأت تتنقل برا، دمياط والأثاث الدمياطي محتاج تسويق صحيح، أغلب الشغل اللي بيتعمل برا بيتعمل كونتور عادي وتقفيل، لكن هنا في الشغل الاستيل في مهارة ودقة وصنعة وذوق، مفيش صنايعي برا دمياط يعرف يعمله كويس زي الدمايطة» مضيفًا: «سافرنا في وقت من الأوقات الصين وزورنا معرض طوله حوالي ٣ كيلو فيه كل حاجة من الإبرة للصاروخ، دمياط مفيش فيها ده، دمياط محتاجة معرض دائم لصغار الصناع، فالتاجر بيجيب الشغل من ورش كتيرة فلو قدرت أعرض شغل عشر ورش في مكان دايم فأنا كده بسوق ليهم كلهم، المعاناة رقم واحد هي الخامة لأنها زادت أوي فالسلعة بقيت غالية، فاللي هيشتري معاه مبلغ معين هيشترى بيه والجودة مش هتفرق معاه كتير المهم على قد المبلغ اللى معاه».